SKRIFTLIG FORESPØRGSEL E-1681/99

af Karl von Wogau (PPE-DE) til Kommissionen

(22. september 1999)

Om: Mulighed for at markedsføre brudasparges

Har Kommissionen kendskab til, at den konsekvente anvendelse af markedsføringsnormen for asparges (forordning EØF nr. 454/92(1)) medfører, at brudasparges kun må sælges fra gården, men ikke forretninger?

Anser Kommissionen det for tænkeligt, at der indføres en yderligere kategori for asparges, der giver mulighed for at sælge brudasparges også i forretninger?

Ovennævnte forordning bevirker i praksis, at asparges, som ikke i alle enkeltheder svarer til bestemmelserne, ikke må tilbydes i forretninger. En overtrædelse medfører idømmelse af bøder.

Ved brudasparges er der tale om en fødevare, som kun af optiske årsager ikke opfylder normerne for handelsklasserne, for eksempel på grund af manglende hoveder eller afvigende længde henholdsvis omfang. I øvrigt udgør brudasparges ikke nogen sundhedsmæssig risiko for forbrugerne.

Med forordningen fratages forbrugerne mulighed for selv at afgøre, hvilken asparges de ønsker at købe. Desuden medfører den manglende afsætningsmulighed for brudasparges ødelæggelse af værdifulde fødevarer.

(1) EFT L 52 af 27.2.1992, s. 29.

Svar afgivet på Kommissionens vegne af Franz Fischler

(26. oktober 1999)

I henhold til Kommissionens forordning (EØF) nr. 454/92 af 26. februar 1992 om fastsættelse af handelsnormer for asparges skal asparges være hele og må ikke være knækkede (punkt II.A i bilaget til denne forordning). Brudasparges kan derfor ikke markedsføres i EU inden for rammerne af disse handelsnormer.

Anvendelsen af en ordning med klasseinddeling for friske frugter og grøntsager opfylder flere formål, bl. a. at fastsætte en referenceramme, som bidrager til loyalitet i samhandelen og gennemsigtighed på markederne, samt at fjerne produkter af for ringe kvalitet, der i høj grad kan forstyrre markedet for produkter af god kvalitet. Det generelle mål med handelsnormer er at bidrage til en forbedret rentabilitet i frugt- og grøntsagssektoren.

I denne forbindelse støder tilladelsen til at markedsføre brudasparges på to forhindringer: for det første er det nemt at vildlede forbrugeren ved at blande stykker af sprød asparges sammen med stykker af træede asparges (uspiselige), hvilket er meget svært at kontrollere, og da brudasparges ikke har skudspidser, er de meget vanskelige at opbevare; for det andet ville markedsføringen af brudasparges have en negativ indvirkning på det temmelige dynamiske marked for frisk asparges, navnlig i Tyskland, hvor produktionen stiger betydeligt fra år til år (25 % større arealer og 50 % større produktion siden 1993).

Det er imidlertid ikke forbudt at markedsføre brudasparges. I henhold til artikel 3, litra b), i Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1) behøver produkter, som af producenten på hans bedrift overdrages til forbrugeren ikke at opfylde handelsnormerne: brudasparges kan således sælges på bedriften. Desuden gælder handelsnormerne ikke for asparges bestemt til forarbejdning. Der anvendes for øvrigt store mængder brudasparges i forarbejdningsindustrien. Dette produkt bliver normalt ikke destrueret.

(1) EFT L 297 af 21.11.1996.